Лэжьыгъэ нэхъыфIхэм Москва щыхоплъэ
Иджыблагъэ республикэм законхэр къыдэзыгъэкI и органым щекIуэкIащ «Законхэр гъэхьэзырынымкIэ си жэрдэмыр» къэралпсо зэпеуэм и республикэ Iыхьэм щытекIуахэм наградэхэр щратыжа гуфIэгъуэ дауэдапщэ. Ар къыщызэIуихым КъБР-м и Парламентым и УнафэщIым и япэ къуэдзэ Жаным Руслан къызэхуэсахэм ягу къигъэкIыжащ студентхэмрэ щIэныгъэ лэжьакIуэ ныбжьыщIэхэмрэ я конкурсым ди республикэр мы гъэм илъэс ебгъуанэ хъуауэ зэрыхэтыр.
Мы зэпеуэр къызэрагъэпэщ УФ-м и Федеральнэ Зэхуэсым и Къэрал Думэмрэ «Урысейм и щIалэгъуалэм я щIэныгъэ, творческэ, инновацэ лэжьыгъэм зегъэужьынымкIэ «Интеграцэ» лъэпкъ системэ» урысейпсо жылагъуэ зэгухьэныгъэмрэ.
2014 гъэм зэпеуэм и щIыналъэ Iыхьэм хэтащ республикэм и школхэм я еджакIуэхэм, вузхэм я студентхэмрэ аспирантхэмрэ, жылагъуэ щIалэгъуалэ зэгухьэныгъэхэм я лIыкIуэхэм я лэжьыгъэу 32-рэ. Эксперт советхэм ягъэхьэзыра протоколхэм япкъ иткIэ, конкурсым и къызэгъэпэщакIуэ комитетым лэжьыгъэу 11 нэхъыфIу къилъытащ, абыхэм ящыщу 9-р Москва ягъэхьащ, кIэух Iыхьэм хэтын папщIэ.
Зэпеуэм и республикэ Iыхьэм щытекIуахэмрэ нэхъыфIхэм ящыщу къалъытахэмрэ тыгъэхэр, фIыщIэ тхылъхэр иратыжащ КъБР-м и Парламентым и УнафэщIым и къуэдзэ Саенкэ Татьянэ, хабзэгъэув IэнатIэм Егъэджэныгъэмрэ щIэныгъэмкIэ и комитетым и унафэщI Дадэ МуIэед сымэ. Зэпеуэм и республикэ Iыхьэм нэхъыфIу зыкъыщызыгъэлъэгъуахэр зэрагъэхьэзырам папщIэ фIыщIэ хуащIащ Саенкэ Татьянэ, «Захуагъэ здэщыIэ Урысей» фракцэм и унафэщI Кебеков Владимир, «Урысей зэкъуэтым и щIэблэщIэ гвардие» урысейпсо зэгухьэныгъэм и Къэбэрдей-Балъкъэр щIыналъэ къудамэм и унафэщI Нэзрэн Беслъэн сымэ.
КъБР-м и Парламентым и пресс-IуэхущIапIэ.
